અમેરિકાના પ્રમુખ ડોનાલ્ડ ટ્રમ્પ અને ઉત્તર કોરિયાના કિમ જોંગ વચ્ચેની બેઠક સફળ રહેતાં એશિયન શેરબજાર નીચા મથાળેથી ઊંચકાયા હતા. જોકે, દ. કોરિયાના શેરબજાર સાધારણ ઘટીને બંધ રહ્યા હતા. આરવી સ્ટોકના જ્ઞાનેષ ભટનાગરનું કહેવું હતું કે, ધારણા કરતાં વધુ સારી બેઠક રહ્યા પછી હવે નજર માઇક્રો આર્થિક ડેટા અને અમેરિકન ફેડરની માર્કેટ કમીટિની મળી રહેલી બેઠક પર રહેશે. કેટલીક ટોચની સેન્ટ્રલ બેન્કની બેઠક આગામી બે દિવસમાં મળી રહી હોવાથી તેઓના કેવા સંકેત આવે છે તે પણ જોવાનું રહેશે. આને કારણે યુરોપના શેરબજારમાં ઊંચા મથાળે સાવચેતીનો માહોલ જોવાયો હતો અને સાંકડી રેન્જમાં અથડાઈ ગયા હતા. સ્થાનિકમાં બ્રોડબેઇઝ આંક જેવા કે મિડ કેપ 144 અને સ્મોલ કેપ 92 પોઇન્ટ વધીને બંધ રહ્યા હતા. જેને પગલે માર્કેટ બ્રેડથ સુધરીને વધનાર 1441 શેરો સામે ઘટનાર 1222 શેરો હતા. સેક્ટોરલ આંકમાં એફએમસીજી 0.7 ટકા, હેલ્થકેર 1.9 ટકા, ઇન્ડસ્ટ્રીઝ 0.8 ટકા, આઇટી 0.6 ટકા, બેન્કેકસ 0.7 ટકા, કેપિટલ ગુડ્ઝ 1.2 ટકા વધીને બંધ રહ્યા હતા, જ્યારે ઘટવામાં મેટલ, ટેલિકોમ આંક રહ્યા હતા. સેન્સેક્સ શેરોમાં ડો.રેડ્ડીઝ સૌથી વધુ 5.23 ટકા વધીને રહ્યો હતો જ્યારે ભારતી એરટેલ બે ટકા સાથે ઘટવામાં મોખરે રહ્યો હતો.